নতুন প্রশাসনিক রাজধানী
নতুন প্রশাসনিক রাজধানী (এনএসি) হল মিশরের নতুন রাজধানী শহরের একটি বড় মাপের প্রকল্প, যা ২০১৫ সাল থেকে নির্মাণাধীন। এটি ২০১৫ সালের মার্চ মাসে মিশরীয় অর্থনৈতিক উন্নয়ন সম্মেলনে তৎকালীন মিশরীয় গৃহায়ন মন্ত্রী মোস্তফা মাদবৌলি ঘোষণা করেছিলেন। রাজধানী শহরটিকে অর্থনৈতিক উন্নয়নের জন্য একটি কর্মসূচি ও প্রকল্প হিসাবে বিবেচনা করা হয় এবং এটি মিশর ভিশন ২০৩০ নামে একটি বৃহত্তর উদ্যোগের অংশ। এখনো মিশরের নতুন রাজধানীর নাম দেওয়া হয়নি। শহরের জন্য একটি নতুন নাম ও প্রতীক লোগো বেছে নেওয়ার জন্য নতুন রাজধানীর ওয়েবসাইটে একটি প্রতিযোগিতা শুরু হয়েছিল। জমা দেওয়া প্রস্তাবগুলি মূল্যায়ন করতে এবং সমস্ত প্রস্তাবগুলির মধ্যে সেরা প্রস্তাবটি নির্ধারণের জন্য বিশেষজ্ঞদের একটি জুরি গঠন করা হয়েছিল। এখনো মিশরীয় সরকারের পক্ষ থেকে কোনো আনুষ্ঠানিক ফলাফল ঘোষণা করা হয়নি। পরিবহন মন্ত্রী কামেল আল-ওয়াজির ২০২১ সালের অক্টোবর মাসে ইঙ্গিত দিয়েছিলেন যে শহরের নাম মিশর হতে পারে। নতুন শহরটি কায়রোর ৪৫ কিলোমিটার (২৮ মাইল) পূর্বে এবং দ্বিতীয় বৃহত্তর কায়রো রিং রোডের ঠিক বাইরে, সমুদ্রবন্দর শহর সুয়েজের অর্ধেক পথের একটি বড় অনুন্নত এলাকায় অবস্থিত হবে। পরিকল্পনা অনুযায়ী, শহরটি মিশরের নতুন প্রশাসনিক ও আর্থিক রাজধানী হয়ে উঠবে, যেখানে প্রধান সরকারী বিভাগ ও মন্ত্রণালয় এবং বিদেশী দূতাবাস থাকবে। মোট ৭০০ বর্গকিলোমিটার (২৭০ মা২) এলাকা নিয়ে গঠিত শহরটির জনসংখ্যা ৬৫ লাখ হবে, যদিও এটি অনুমান করা হয় যে সংখ্যাটি ৭০ লাখে উন্নীত হতে পারে। প্রকল্পটি সরকারীভাবে হাতে নেওয়ার একটি প্রধান কারণ ছিল কায়রোতে যানজট দূর করা। শহরটি ইতিমধ্যেই বিশ্বের অন্যতম জনাকীর্ণ শহর, যেখানে বৃহত্তর কায়রোর জনসংখ্যা আগামী কয়েক দশকে দ্বিগুণ হবে বলে আশা করা হচ্ছে। তুলনামূলকভাবে, কায়রো শহরে প্রায় ২ কোটি জনসংখ্যা রয়েছে।